表甥何雲嶠舍館而語游於其行贈之以詩
作者：方一夔
朝代：宋

paragraphs: 書生事業窘一門，窮年獨處三家村。
蟾蜍爬沙鞭不走，無力號叫排天閽。
曩聞將軍狂可撼，往舍窠臼窺其藩。
讕言稗說不暇擇，談笑抵當如優髠。
諸公義財澀且薄，頗樂軟熟憎囂煩。
今君窮餓坐百巧，安肯挾冊媒朝昏。
試探囊中祕花術，勇决不待中宵奔。
吾聞武侯暗得司馬法，平沙散布風雲屯。
多時奇傑了不悟，後來知者靖與溫。
子今持此說性命，禍福出口如瀾翻。
文章不作杯水直，不如薄藝隨我兩脚跟。
滔滔世駕不可挽，行矣與汝傾離尊。